1. ปัจจัยความเสื่ยง

1. ความเสี่ยงจากการดำเนินธุรกิจพัฒนาอสังหาริมทรัพย์

  1.1 ความเสี่ยงจากความเพียงพอของแหล่งเงินลงทุนเพื่อใช้ในการพัฒนาโครงการ

ธุรกิจอสังหาริมทรัพย์เป็นหนึ่งในธุรกิจที่ต้องใช้เงินลงทุนสูง เพื่อใช้ในการซื้อที่ดิน
พัฒนาและก่อสร้างโครงการ
จึงจำเป็นต้องพึ่งพาเงินกู้ยืมจากสถาบันการเงินเป็นแหล่งเงินทุนหลักในการดำเนินธุรกิจ
หากบริษัทไม่สามารถจัดหาแหล่งเงินทุนที่เพียงพอตามแผนพัฒนาโครงการที่บริษัทกำหนดไว้
ก็อาจส่งผลกระทบต่อแผนการดำเนินงานและผลประกอบการได้

อย่างไรก็ดี ตลอดระยะเวลาของการดำเนินธุรกิจที่ผ่านมา
บริษัทได้รับการสนับสนุนด้านการเงินเป็นอย่างดีจากสถาบันการเงินชั้นนำหลายแห่ง
ซึ่งเป็นพันธมิตรทางธุรกิจของบริษัทมาเป็นระยะเวลานาน ในการดำเนินโครงการที่ผ่านมา
บริษัทจะดำเนินการจัดหาสินเชื่อจากสถาบันการเงินให้เสร็จสิ้นก่อนเริ่มดำเนินโครงการ นอกจากนี้
การมีสถานะเป็นบริษัทจดทะเบียนในตลาดหลักทรัพย์แห่งประเทศไทย
ส่งผลให้บริษัทมีภาพลักษณ์และความน่าเชื่อถือเพิ่มมากขึ้น
ทำให้บริษัทสามารถระดมทุนจากแหล่งเงินทุนที่หลากหลายมากขึ้นด้วยต้นทุนที่ต่ำลง
รวมถึงกลุ่มผู้บริหารของบริษัทล้วนแล้วแต่เป็นบุคคลที่มีชื่อเสียง
และมีประสบการณ์ในธุรกิจพัฒนาอสังหาริมทรัพย์มายาวนาน จึงเชื่อมั่น
ได้ว่าบริษัทจะสามารถจัดหาแหล่งเงินทุนที่เพียงพอสำหรับการพัฒนาโครงการต่างๆ

  1.2 ความเสี่ยงจากความผันผวนของอัตราดอกเบี้ย
  และนโยบายในการให้สินเชื่อเพื่อที่อยู่อาศัยของธนาคารพาณิชย์

ภาวะเศรษฐกิจภายในประเทศ ภาวะเงินเฟ้อ ราคาน้ำมันและสินค้าทางการเกษตรที่ปรับตัวสูงขึ้น
การปรับขึ้นค่าแรงขั้นต่ำและเงินเดือนข้าราชการ
รวมถึงผลกระทบจากการชะลอตัวของเศรษฐกิจโลก
และการปรับขึ้นของอัตราดอกเบี้ยนโยบายของภาครัฐโดยคณะกรรมการนโยบายการเงิน
มีผลให้อัตราดอกเบี้ยภายในประเทศปรับตัวสูงขึ้น อย่างไรก็ตามจากโครงสร้างทางการเงิน
บริษัทมีนโยบายจัดหาแหล่งเงินทุนโดยการกู้ยืม(Project Finance)
เพื่อให้สอดคล้องกับนโยบายการก่อสร้าง
นอกจากนี้ด้วยโครงการที่มีศักยภาพด้วยรูปแบบของโครงการที่ดี ตั้งอยู่บนทำเลที่ดี
รวมถึงผลงานในอดีตที่ผ่านมาและชื่อเสียงของทีมผู้บริหาร
อัตราดอกเบี้ยที่สถาบันการเงินเสนอให้บริษัทจึงอยู่ในเงื่อนไขที่ดี

อัตราดอกเบี้ยที่สูงขึ้น
ทำให้อำนาจในการซื้อและความสามารถในการชำระเงินกู้ของลูกค้ารายย่อยลดลง
อย่างไรก็ตามจากการศึกษาเปรียบเทียบผลกระทบที่เพิ่มขึ้นของอัตราดอกเบี้ยกับภาระค่างวดของลูกค้าของบริษัท
พบว่าไม่น่าจะมีผลกระทบที่รุนแรงจนเป็นสาเหตุให้กำลังซื้อของลูกค้าเป้าหมายของบริษัทลดลง
เนื่องจากลูกค้าเป้าหมายของบริษัทอยู่ในระดับกลางถึงระดับบน

สำหรับเกณฑ์การใช้สัดส่วนมูลค่าสินเชื่อต่อราคาบ้าน (LTV) สำหรับบ้านแนวราบ หรือ บ้านเดี่ยว
บ้านแฝด และทาวน์เฮ้าส์ ที่ได้เริ่มประกาศใช้ในปี 2556 ซึ่งกำหนดให้ปล่อยเงินกู้ได้ไม่เกินร้อยละ
95 หรือ ผู้กู้ต้องวางเงินดาวน์ร้อยละ 5 ของที่อยู่อาศัย
คาดว่าจะไม่มีผลกระทบมากนักต่อรายได้ของบริษัท
เนื่องจากกลุ่มลูกค้าเป้าหมายของบริษัทส่วนใหญ่อยู่ในกลุ่มระดับกลางถึงบน
นอกจากนั้นการผ่อนผันกฎระเบียบหลายประการเพื่อบรรเทาปัญหาด้านการเงินให้แก่ธุรกิจและประชาชน
ประกอบกับนโยบายกระตุ้นภาคอสังหาริมทรัพย์ของรัฐบาลโดยการใช้มาตรการอัตราดอกเบี้ยต่ำ หรือ
ไม่มีดอกเบี้ย เป็นปัจจัยให้ธนาคารพาณิชย์ต่าง ๆ เกิดการแข่งขันทางด้านอัตราดอกเบี้ยมากขึ้น
บริษัทได้มีการติดตามภาวะเศรษฐกิจและติดตามนโยบายการปล่อยสินเชื่อของธนาคารพาณิขย์ต่าง ๆ
ที่จะมีผลต่อการดำเนินงานของบริษัทอย่างใกล้ชิด
ทั้งนี้เพื่อการปรับกลยุทธ์ให้สอดคล้องกับการเปลี่ยนแปลงดังกล่าวได้อย่างทันท่วงที

  1.3 ความเสี่ยงจากการขาดแคลนผู้รับเหมาและแรงงานที่มีคุณภาพ

บริษัทมีนโยบายให้ความสำคัญกับคุณภาพของสินค้าเพื่อให้เป็นที่พอใจของลูกค้า
จึงให้ความสำคัญกับการควบคุมดูแลการก่อสร้างในโครงการต่างๆ
เพื่อเป็นการรักษาคุณภาพและมาตรฐานของงานก่อสร้าง
บริษัทจำเป็นต้องสรรหาผู้รับเหมาและแรงงานตลอดจนผู้ออกแบบ วิศวกรที่ปรึกษา
วิศวกรผู้ควบคุมงานที่มีความรู้ความชำนาญที่จะสามารถก่อสร้างอาคารให้มีคุณภาพที่ดี เสร็จทันเวลา
และในราคาที่แข่งขันได้
บริษัทจึงอาจมีความเสี่ยงที่จะไม่สามารถจัดจ้างผู้รับเหมาดังกล่าวได้ในบางช่วงเวลา
โดยเฉพาะในช่วงสภาวะเศรษฐกิจเติบโตอย่างต่อเนื่อง
ซึ่งจะมีความต้องการผู้รับเหมาและแรงงานคุณภาพจำนวนมาก
จึงอาจส่งผลให้บริษัทไม่สามารถดำเนินโครงการได้ตามคุณภาพ ระยะเวลา และต้นทุนที่กำหนดไว้
ซึ่งอาจส่งผลกระทบต่อผลประกอบการของบริษัท

อย่างไรก็ดี
จากการที่บริษัทมีนโยบายบริหารความเสี่ยงโดยการสร้างความสัมพันธ์ที่ดีกับผู้รับเหมาของบริษัทมาอย่างต่อเนื่อง
โดยคัดเลือกผู้รับเหมาที่ดีมีคุณภาพจากประสบการณ์การทำงานที่เคยทำงานร่วมกันมาอย่างยาวนาน
ทำให้มีความมั่นใจได้ในระดับหนึ่งว่างานที่ได้จะมีคุณภาพเป็นไปตามมาตรฐาน
และสามารถส่งมอบงานตามระยะเวลาที่กำหนดไว้ นอกจากนี้
บริษัทยังมีนโยบายให้ผู้รับเหมาเบิกจ่ายตามงวดงานที่แล้วเสร็จจริง
โดยที่ควบคุมไม่ให้มีการจ่ายเบิกงวดงานเกินกว่าปริมาณงานที่แล้วเสร็จ
ทำให้บริษัทสามารถลดความเสี่ยงจากการทิ้งงานของผู้รับเหมาได้
ในขณะที่บริษัทสามารถพิจารณาคุณภาพงานได้ว่า
ผู้รับเหมาดังกล่าวมีความสามารถที่จะส่งมอบงานตามกำหนดการหรือไม่
หากบริษัทเห็นว่าผู้รับเหมามีแนวโน้มว่าจะไม่สามารถส่งมอบงานได้ทันตามกำหนด
บริษัทจะส่งบุคลากรเข้าไปช่วยเพื่อสนับสนุนให้งานเสร็จทันตามกำหนด
โดยวิธีการจ้างเหมาแรงงานพิเศษเข้าไปช่วยในการทำงานให้เสร็จทันแผนงาน นอกจากนี้
บริษัทยังมีผู้จัดการโครงการ วิศวกรโครงการ และหัวหน้าผู้ควบคุมงานก่อสร้าง
เข้าไปตรวจและควบคุมดูแลงานก่อสร้างเพื่อให้แน่ใจถึงคุณภาพงานของผู้รับเหมาแต่ละรายอย่างต่อเนื่อง
และลดผลกระทบจากความเสี่ยงดังกล่าว

  1.4 ความเสี่ยงจากความผันผวนของราคาวัสดุก่อสร้าง

สำหรับธุรกิจพัฒนาอสังหาริมทรัพย์ ราคาวัสดุก่อสร้างถือเป็นต้นทุนหลักที่สำคัญของการพัฒนาโครงการ
โดยในช่วงปีที่ผ่านมา
ราคาวัสดุก่อสร้างหลายรายการมีการปรับราคาสูงขึ้นอันเป็นผลจากการขยายตัวของธุรกิจอสังหาริมทรัพย์
ในส่วนของที่อยู่อาศัยตามแนวเส้นทางรถไฟฟ้า โครงการต่างๆ ของภาครัฐ
และการฟื้นตัวของเศรษฐกิจภายในประเทศ ทำให้มีความต้องการใช้วัสดุก่อสร้างเพิ่มขึ้น เช่น
เหล็กเส้น ซึ่งส่งผลกระทบต่อผู้ประกอบธุรกิจอสังหาริมทรัพย์
ในการประมาณการต้นทุนและการกำหนดราคาซึ่งอาจมีความคลาดเคลื่อน
อันจะส่งผลกระทบต่อผลประกอบการในอนาคตได้

อย่างไรก็ดี บริษัทมีแนวทางบริหารความเสี่ยงด้วยการกระจายความเสี่ยงบางส่วนไปยังผู้รับเหมา
โดยการกำหนดปริมาณวัสดุก่อสร้างรวมไว้ในสัญญาว่าจ้างรับเหมาก่อสร้าง
สำหรับวัสดุก่อสร้างที่บริษัทเป็นผู้จัดหาเอง เช่น เหล็กเส้น คอนกรีต
บริษัทมีนโยบายการสั่งซื้อเป็นจำนวนมากเพื่อนำมาใช้ในโครงการ
ทำให้เกิดการประหยัดต่อขนาดของต้นทุนวัสดุก่อสร้าง
และมีอำนาจต่อรองกับผู้ค้าวัสดุก่อสร้างค่อนข้างสูง
ซึ่งจะช่วยให้บริษัทสามารถคาดการณ์ต้นทุนและอัตรากำไรขั้นต้นได้ในระดับหนึ่ง
อีกทั้งบริษัทยังสามารถกำหนดราคาขายให้สอดคล้องกับต้นทุนของบริษัทได้

นอกจากนี้ เพื่อเป็นการลดความเสี่ยงจากการเพิ่มขึ้นของต้นทุนค่าก่อสร้าง
บริษัทได้นำเอาวิศวกรรมคุณค่า (Value Engineering)
เข้ามาใช้ในขั้นตอนการออกแบบและก่อสร้างโครงการ
ซึ่งเป็นเทคนิคที่ทำให้บริษัทสามารถนำมาใช้ในการลดต้นทุนการก่อสร้างได้เป็นอย่างดี
โดยที่ยังคงคุณภาพและมาตรฐานการก่อสร้างไว้
ในส่วนของความเสี่ยงจากความผันผวนของราคาวัสดุก่อสร้างนั้น
ในการทำสัญญาจัดซื้อจัดจ้างกับผู้รับเหมาแต่ละราย
บริษัทจะมีการกำหนดมูลค่างานตามสัญญาไว้เป็นจำนวนเงินที่แน่นอน โดยระบุรายละเอียดของวัสดุ
รูปแบบ ปริมาณ ขนาด และลักษณะของผลงานไว้อย่างชัดเจน
ทำให้สามารถลดความเสี่ยงจากความผันผวนของราคาวัสดุก่อสร้างลงได้

  1.5 ความเสี่ยงจากการรับรู้รายได้และผลประกอบการที่ต่ำในช่วงเริ่มโครงการ

เนื่องจากโครงการพัฒนาอสังหาริมทรัพย์ส่วนใหญ่ของบริษัท เช่น โครงการเบ็ล แกรนด์ พระราม 9
ยังก่อสร้างไม่แล้วเสร็จทั้งหมด
ประกอบกับมีการเปลี่ยนแปลงเกณฑ์การรับรู้รายได้ตามมาตรฐานการบัญชีใหม่ ซึ่งมีผลบังคับใช้ตั้งแต่ปี
2554
โดยกำหนดให้รับรู้รายได้เมื่องานก่อสร้างเสร็จตามสัญญาและมีการโอนกรรมสิทธิ์แก่ผู้ซื้อเรียบร้อยแล้ว
แทนการรับรู้รายได้ตามความก้าวหน้าของงานก่อสร้าง
ส่งผลให้บริษัทยังไม่สามารถรับรู้รายได้สำหรับโครงการพัฒนาอสังหาริมทรัพย์เพื่อขายในระยะเวลาอันสั้นได้

สำหรับโครงการประเภทอาคารสำนักงานให้เช่า เช่น โครงการอาคารสำนักงาน จี - แลนด์
ทาวเวอร์ แกรนด์ พระราม 9 และโครงการเดอะไนน์ ทาวเวอร์ แกรนด์ พระราม 9
โครงการดังกล่าวยังอยู่ในระยะเวลาดำเนินการก่อสร้าง
บริษัทจึงจำเป็นต้องใช้เงินลงทุนจำนวนมาก อีกทั้งโครงการดังกล่าวเป็นโครงการขนาดใหญ่
ใช้เวลาในการก่อสร้างค่อนข้างนาน
ทำให้บริษัทยังไม่สามารถรับรู้รายได้ในช่วงแรกของการดำเนินโครงการ

อย่างไรก็ดี เพื่อให้มีรายได้อย่างสม่ำเสมอและไม่ให้กระทบต่อผลประกอบการของบริษัทมากนัก
บริษัทจึงมีแผนในการพัฒนาโครงการหลากหลายประเภท เช่น โครงการบ้านเดี่ยว
เพื่อให้บริษัทสามารถรับรู้รายได้ได้เร็ว ทำให้ผลประกอบการมีความสม่ำเสมอมากขึ้น นอกจากนี้
บริษัทยังเป็นผู้บริหารโครงการและบริหารการขายโครงการ แกรนด์ คาแนล ดอนเมือง โครงการ
1 และ 2
ทำให้บริษัทสามารถรับรู้รายได้จากการบริหารโครงการและการบริการดังกล่าวได้อย่างต่อเนื่อง

  1.6 ความเสี่ยงจากการเปลี่ยนแปลงกฎหมาย
  ระเบียบข้อบังคับที่เกี่ยวข้องกับธุรกิจอสังหาริมทรัพย์

การเปลี่ยนแปลงกฎหมาย ระเบียบ ข้อบังคับ
และกฎกระทรวงที่เกี่ยวข้องกับธุรกิจอสังหาริมทรัพย์จะส่งผลต่อต้นทุน
และค่าใช้จ่ายในการดำเนินโครงการของบริษัทโดยตรง เช่น
ข้อบังคับของผังเมืองเรื่องอัตราส่วนพื้นที่อาคารรวมต่อพื้นที่ที่ดิน (FAR)
นโยบายการกำหนดพื้นที่ส่วนกลาง
ขอบเขตการประเมินและการจัดทำรายงานผลกระทบต่อสิ่งแวดล้อม (EIA) ฯลฯ
ซึ่งหากมีการเปลี่ยนแปลงไปในทางที่เข้มงวดขึ้น ก็อาจส่งผลกระทบต่อผลประกอบการของบริษัท

อย่างไรก็ดี บริษัทได้ทำการศึกษาและติดตามการเปลี่ยนแปลงกฎระเบียบต่างๆ อย่างต่อเนื่อง
เพื่อเตรียมความพร้อมในการรับมือต่อนโยบายของภาครัฐที่เปลี่ยนแปลงไป
โดยได้ดำเนินการพัฒนาโครงการต่างๆ ที่มีอยู่ให้สอดคล้องกับนโยบายที่เปลี่ยนแปลงมาโดยตลอด
ทำให้บริษัทสามารถลดผลกระทบจากความเสี่ยงดังกล่าวได้ในระดับหนึ่ง

  1.7 ความเสี่ยงด้านสิทธิการเช่า

ที่ดินสำหรับการดำเนินโครงการอาคารจี-แลนด์ ทาวเวอร์ แกรนด์ พระราม 9 ซึ่งดำเนินการโดย
บริษัท พระราม 9 สแควร์ จำกัด เป็นที่ดินเช่าระยะยาว 33 ปี พร้อมสิทธิในการต่อสัญญาต่อไปอีก
10 ปี ถึงแม้สัญญาเช่าดังกล่าวจะเป็นสัญญาระยะยาว แต่มีข้อพึงระวังสำหรับสิทธิการเช่า คือ
สัญญาเช่าจะมีข้อกำหนดในการบอกเลิกสัญญาเช่าก่อนครบกำหนดระยะเวลาเช่าได้
หากบริษัทปฏิบัติผิดสัญญาเช่า ดังนั้น
บริษัทจะต้องระมัดระวังไม่ปฏิบัติผิดสัญญาเช่าจนอาจเป็นเหตุบอกเลิกสัญญาเช่าหรือถูกเรียกเบี้ยปรับ

  1.8 ความเสี่ยงจากนโยบายการจัดซื้อที่ดินมาพัฒนาโครงการในอนาคต

บริษัทไม่มีนโยบายถือครองทรัพย์สินหรือที่ดินเปล่าที่ไม่พร้อมจะพัฒนา
แต่จะใช้วิธีวางแผนในการจัดซื้อที่ดินให้เพียงพอต่อรอบระยะเวลาในการพัฒนาโครงการของบริษัท
โดยจะพิจารณาที่ดินแต่ละแห่งให้เหมาะสมกับกลุ่มลูกค้าแล้วจึงพัฒนาโครงการ
ดังนั้นบริษัทจึงไม่มีที่ดินเปล่าที่ไม่พร้อมจะพัฒนาเก็บไว้เป็นจำนวนมาก
การดำเนินการดังกล่าวอาจทำให้บริษัทมีความเสี่ยงในการจัดหาที่ดินเปล่าเพื่อการพัฒนาโครงการต่อๆ
ไป แต่อย่างไรก็ตามบริษัทได้สิทธิในการซื้อก่อน (Call Option) และสิทธิในการปฏิเสธก่อน
(Right of First Refusal) ในที่ดินเพื่อการพัฒนาโครงการในอนาคตจากกลุ่มรัตนรักษ์
ซึ่งที่ดินดังกล่าว ตั้งอยู่ในทำเลที่ดี มีศักยภาพในการพัฒนาโครงการในอนาคต
และบริษัทยังมีนโยบายที่จะพัฒนาโครงการบนพื้นที่สำคัญๆ ในเมือง (Prime Area)
ที่ไม่ได้จำกัดเฉพาะพื้นที่ศูนย์กลางธุรกิจ (CBD Area)
ทำให้บริษัทมีความเสี่ยงในการจัดหาที่ดินไม่สูงมากนัก

2. ความเสี่ยงของผู้ลงทุน

  2.1 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ปัจจุบันกลุ่มเจริญกฤษ มีสัดส่วนการถือหุ้นในบริษัทเกินกว่าร้อยละ 50
ของทุนจดทะเบียนที่ออกและเรียกชำระแล้ว
ดังนั้นผู้ถือหุ้นรายย่อยจึงอาจมีความเสี่ยงจากการที่ผู้ถือหุ้นใหญ่มีอิทธิพลต่อการกำหนดนโยบายการบริหารงานไปในทิศทางใดทิศทางหนึ่ง
และมีความเสี่ยงจากการไม่สามารถรวบรวมเสียงเพื่อคัดค้านหรือตรวจสอบถ่วงดุลในวาระสำคัญ

อย่างไรก็ดี จากการที่ปัจจุบัน บริษัทมีคณะกรรมการตรวจสอบซึ่งประกอบด้วยกรรมการอิสระจำนวน
3 ท่าน จากกรรมการบริษัททั้งหมดจำนวน 9 ท่าน
จึงเป็นการช่วยเพิ่มประสิทธิภาพและความโปร่งใสในการบริหารจัดการ
มีการถ่วงดุลอำนาจของคณะกรรมการ
และเป็นตัวแทนของผู้ถือหุ้นรายย่อยในการตรวจสอบการบริหารจัดการของคณะผู้บริหาร อย่างไรก็ดี
คณะกรรมการบริษัทได้คำนึงถึงความสำคัญของนโยบายเกี่ยวกับการกำกับดูแลกิจการที่ดี
(Principles of Good Corporate Governance)
โดยจะปฏิบัติตามแนวทางการกำกับดูแลกิจการที่ดีอย่างเคร่งครัด ดังนั้น จึงมั่นใจได้ว่าผู้ถือหุ้นทั้งหมด
รวมทั้งผู้มีส่วนได้เสียกับบริษัท จะได้รับการปฏิบัติอย่างเท่าเทียมและเป็นธรรม

  2.2
  ความเสี่ยงจากการขาดสภาพคล่องการซื้อขายหุ้นและมีสัดส่วนการถือหุ้นรายย่อยต่ำกว่าเกณฑ์ที่กำหนด

ที่ผ่านมา หุ้นของบริษัทมีสัดส่วนการถือหุ้นโดยผู้ถือหุ้นรายย่อยและสภาพคล่องการซื้อขายที่ค่อนข้างต่ำ
ปัจจุบัน บริษัทมีสัดส่วนหุ้นของผู้ถือหุ้นรายย่อยคิดเป็นร้อยละ 7.10
ผู้ลงทุนจึงอาจมีความเสี่ยงจากการที่หุ้นมีสภาพคล่องน้อย ทำให้ซื้อขายหุ้นไม่ได้ในราคายุติธรรม
หรือไม่สามารถซื้อขายหุ้นได้ในเวลาและปริมาณที่ต้องการ นอกจากนี้
ตามเกณฑ์การดำรงสถานะของบริษัทที่จดทะเบียนในตลาดหลักทรัพย์แห่งประเทศไทยได้ระบุว่า
บริษัทจดทะเบียนต้องดำรงคุณสมบัติเรื่องการกระจายการถือหุ้น
โดยต้องมีจำนวนผู้ถือหุ้นสามัญรายย่อยไม่น้อยกว่า 150
รายและผู้ถือหุ้นดังกล่าวต้องถือหุ้นรวมกันไม่น้อยกว่าร้อยละ 15
ของทุนชำระเรียกชำระแล้วของบริษัทจดทะเบียน ปัจจุบัน
บริษัทอยู่ในระหว่างเร่งดำเนินการเพื่อแก้ไขปัญหาสภาพคล่องดังกล่าวอย่างเร่งด่วน

อนึ่ง บริษัทมีความเสี่ยงที่จะไม่สามารถปฏิบัติตามเงื่อนไขดังกล่าวได้
โดยบริษัทได้คำนึงถึงปัญหาดังกล่าว
และได้วางแนวทางในการแก้ไขปัญหาการกระจายหุ้นของผู้ถือหุ้นรายย่อย
ด้วยการลดสัดส่วนการถือหุ้นของผู้ถือหุ้นที่มีส่วนร่วมในการบริหารลงในคราวเดียวหรือหลายคราว
โดยการจำหน่ายหุ้นในตลาดหลักทรัพย์
หรือโดยการขายหุ้นให้กับประชาชนและ/หรือนักลงทุนเฉพาะเจาะจง ภายในระยะเวลาที่กำหนด
ซึ่งขึ้นอยู่กับสภาวะเอื้ออำนวยของตลาดหลักทรัพย์ และการตอบรับของนักลงทุน
ซึ่งหากสามารถปฏิบัติตามแนวทางดังกล่าว น่าจะส่งผลให้หุ้นของบริษัทมีสภาพคล่องเพิ่มสูงขึ้นด้วย

3. ความเสี่ยงจากปัจจัยภายนอก

3.1 สภาวะน้ำท่วม

ผลกระทบการเกิดอุทกภัยปลายปี 2554 นั้น ส่งผลต่อปัจจัยในการเลือกซื้อที่อยู่อาศัยของลูกค้ามากขึ้น
โดยเฉพาะด้านทำเลที่อยู่อาศัย
ในขณะที่ผู้ประกอบการธุรกิจอสังหาริมทรัพย์ชะลอการเปิดตัวโครงการใหม่
ทำให้ภาวะธุรกิจอสังหาริมทรัพย์ชะลอตัว ซึ่งบริษัทมีโครงการที่ได้รับผลกระทบ คือ โครงการ เบ็ล
สกาย คอนโดมิเนียม และ ที่ดินว่างเปล่าบริเวณใกล้เคียงกับโครงการ แกรนด์ คาแนล ดอนเมือง
ซึ่งเป็นพื้นที่ที่จะพัฒนาในอนาคต บริษัทจึงต้องพิจารณาปรับปรุงคุณภาพของแปลงที่ดินให้ดีขึ้น เช่น
การถมแปลงที่ดิน ให้สูงขึ้น การเสริมความมั่นคงแข็งแรงของที่ดิน
การจัดเตรียมระบบระบายน้ำภายในและบริเวณโดยรอบโครงการให้มีประสิทธิภาพ
และมีการออกแบบโครงการที่คำนึงถึงความเสี่ยงที่จะเกิดจากน้ำท่วมในอนาคต สำหรับ โครงการ
แกรนด์ พระราม 9 นั้น ไม่ได้รับผลกระทบจากอุทกภัยในครั้งนี้ ประกอบกับตั้งอยู่กลางใจเมือง
รองรับทุกความแตกต่างของการใช้ชีวิต
ทำให้โครงการของบริษัทได้รับความสนใจจากลูกค้าและบริษัทต่างๆเป็นจำนวนมาก